钦定古今图书集成/方舆汇编/职方典/第1439卷 > 《南山御书碑记》元·仆屈少英
## 钦定古今图书集成/方舆汇编/职方典/第1439卷 > 《南山御书碑记》元·仆屈少英

尝览《汉纪》，明帝梦金人身长丈六，至殿庭，遣王遵等
往西域迎佛画像，至中国，刱置白马寺，此寺僧之始
也。”由是寺舍布天下，建楼台殿阁土木之工，赀人之
力。及考贵州南山寺二十四峰中，岩洞穹窿，高五六
丈馀，宽一百丈馀，天生石佛三尊，地产石钟一座，释
迦文佛有殿，观音菩萨有阁。山顶之上有仙翁炼丹
遗迹在寺。天造地设，与世界建寺土木之工不同。宋
仁宗赐额“景祐禅寺。”至治元年八月，皇上潜邸幸南，
道经南山，驻跸望览。至治三年冬十一月，还京都，复
幸是山，观阅洞中，亲洒宸翰“南山寺”三字，赐僧为之
扁。云汉昭回，奎壁分耀。山川草木，咸被光泽。天历元
年九月，龙飞御极，诏赦天下，四民欢忻。本州判官臣
周天祥，欣逢嘉会，仰瞻御书，饰金扁刻于木。虑岁久
字泯，谨摹写刻于琬琰。与同知知州事忽都、海牙达
鲁花赤兼劝农事忻都，捐俸立碑，以其永传。有朝廷
差来官太不花、怯烈失皇吉经临，捐钞劳匠，承郡侯
命仆作记。自怀庸卑浅学，安能黼黻盛事。谨按《圣经
南山》篇有曰：“节彼南山，维石岩岩，《南山有台篇》又曰：
“南山有台，邦家之基。乐只君子，万寿无期。”以此为记。
承郡侯秉臣子忠节，如南山不移也。上祝圣寿万年，
与南山同久长也。此碑万世不朽，国祚永昌，万世不
朽，南山寺亦万世之光荣也。吁！镌坚珉，揭示宸画，炳
如日星，震耀前古，昭垂后代，岂不伟欤！